গত বুধবার ঝাড়গ্রামে বৈঠকে এসেছিলেন তৃণমূলের মহাসচিব পার্থ চট্টোপাধ্যায়। মহাসচিবের অনুমোদনক্রমে ঠিক হয় রোহিণীর প্রধান হবেন সুদীপ্তা কিস্কু এবং উপ প্রধান হবেন সারথী সিংহ। এ দিনের ঘটনার পর শোরগোল পড়ে যায় তৃণমূল শিবিরে। রোহিণীতে দলীয় কার্যালয়ে গিয়ে ব্লক সভাপতি সোমনাথ মহাপাত্রকে ঘেরাও করে বিক্ষোভ দেখাতে থাকেন তৃণমূল কর্মীরা। তাঁদের অভিযোগ, সোমনাথবাবুই অন্তর্ঘাত করে গ্রাম পঞ্চায়েতটি বিজেপির হাতে তুলে দেওয়ার চক্রান্ত করছেন। বিজেপি কর্মীদের সঙ্গে শাসকদলের কর্মীদেরও দফায় দফায় গোলমাল হয়। সুদীপ্তাদেবীর অভিযোগ, “দল থেকে আমাকেই প্রধান করার কথা বলা হয়েছিল। ব্লক সভাপতি সোমনাথ মহাপাত্র বিজেপির সঙ্গে গোপন-বোঝাপড়া করে হাত মিলিয়ে সারথীকে প্রধান করেছেন।” বছর দেড়েক আগে বালি-কাণ্ডে নাম জড়ানোয় ব্লক সভাপতির পদ থেকে সোমনাথবাবুকে সরিয়ে দিয়ে তপন পট্টনায়েককে দায়িত্ব দেওয়া হয়েছিল। পঞ্চায়েত ভোটের সময় সোমনাথবাবু বিজেপি শিবিরে রয়েছেন বলে অভিযোগ করেছিল তৃণমূল। এবার পঞ্চায়েত ভোটে সাঁকরাইল পঞ্চায়েত সমিতির ক্ষমতা দখলের লক্ষ্যে এগিয়ে রয়েছে বিজেপি। ভোটপর্ব মেটার পরে অবশ্য দলনেত্রী মমতা বন্দ্যোপাধ্যায় সোমনাথবাবুকেই ফের ব্লক সভাপতির পদে ফিরিয়ে আনেন।